এদিকে উমিচাঁদ, জগৎ শেঠ, মানিক চাঁদ, এয়ার লতিফ, মীর জাফর, রাজবল্লভ ইংরেজদের সাথে হাত মিলিয়ে নবাবকে ক্ষমতাচ্যুত করার হীন ষড়যন্ত্রে লিপ্ত হয়। ক্লাইভ দেশীয় ষড়যন্ত্রকারীদের আশকারা পেয়ে আলীনগরের সন্ধির শর্ত ভঙ্গ করে সিরাজউদ্দৌলাকে যুদ্ধে প্ররোচিত করে। ১৭৫৭ সালের ২৩ জুন ভাগীরথী নদীর তীরে পলাশী নামক স্থানে নবাবের সঙ্গে ক্লাইভের যুদ্ধ হয়। মীর জাফর, রায়দুর্লভ রাম যুদ্ধে তাদের সৈন্য বাহিনীকে পূর্ব ষড়যন্ত্রের শর্তে যুদ্ধ করতে না দিয়ে পরাজয় ডেকে আনে। মীর মদন এবং মোহন লালের বাহিনী যুদ্ধ করেও সুবিধা করতে না পেরে যুদ্ধক্ষেত্রেই প্রাণ দেন মীর মদন। নবাব সিরাজউদ্দৌলা বিহারের সৈন্যদের সাথে সংযোগ সৃষ্টির লক্ষ্যে যুদ্ধস্থল ত্যাগ করে যাবার সময় মীর জাফরের লোকদের হাতে বন্দি হয়ে মুর্শিদাবাদে নীত হন। মীর জাফর ও ক্লাইভের গোপন ইঙ্গিতে মীর জাফর পুত্র মীরনের নির্দেশে বন্দি নবাবকে মুর্শিদাবাদের নিমকহারাম দেউড়ির জাফরগঞ্জ প্রাসাদে নির্মমভাবে হত্যা করা হয়।